Tarybos reglamentas (EB) Nr. 779/97
1997 balandžio 24 d.
nustatantis žvejybinės pastangos Baltijos jūroje valdymo tvarką
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi pagal 1994 m. Stojimo akto sąlygas iki Bendrijos specialių žvejybos leidimų sistemos nustatymo turi būti taikomos pereinamojo laikotarpio priemonės dėl naudojimosi vandenimis; kadangi ši tvarka nustatyta Komisijos reglamente (EB) Nr. 3237/94 [4];
kadangi ši tvarka reiškia, kad bus priimtos Bendrijos priemonės, nustatančios naudojimosi vandenimis ir ištekliais bei pratęsimo vertimosi žvejybos veikla sąlygas ir nustatančios Bendrijos specialių žvejybos leidimų sistemą; kadangi šis reglamentas nustato tokias priemones;
kadangi reikia surinkti duomenis apie Bendrijos laivų turimą žvejybinę pastangą, apimančią žvejybos rūšis, kurioms taikoma ši tvarka, siekiant geriau suprasti žvejybos eksploataciją;
kadangi laivo vėliavos valstybė narė yra atsakinga už žvejybinės pastangos valdymo tvarkos nustatymą; kadangi dėl to būtina užtikrinti valdymo ir kontrolės procedūrų skaidrumą ir teisingumą;
kadangi žvejybinės pastangos Baltijos jūroje priežiūra nepažeidžia žvejybinės pastangos masto nustatymo, kurį atlieka Taryba pagal Tarybos reglamento (EEB) Nr. 3760/92, nustatančio Bendrijos žuvininkystės ir akvakultūros sistemą [5], 8 straipsnio nustatytą tvarką, ypač atsižvelgiant į tos zonos išteklių būklę,
PRIĖMĖ ŠĮ REGLAMENTĄ:
1 straipsnis
Šis reglamentas nustato žvejybinės pastangos valdymo sistemos nustatymo tvarką IBSFC zonose (22-32 poskyriai), kurie priklauso valstybių narių suverenitetui arba jų jurisdikcijai.
Sistema įsigalioja 1998 m. sausio 1 d.
2 straipsnis
1. Valstybės narės sudaro vardinių žvejybos laivų, plaukiojančių su jų vėliavomis, kurie turi leidimą žvejoti, kaip apibrėžta priede, sąrašus.
2. Vėliau valstybės narės gali pakeisti į sąrašus įtrauktus laivus arba įtraukti kitus laivus, jeigu jie turi teisę žvejoti, laikantis atitinkamų Reglamento (EB) Nr. 3760/92 11 straipsnio sąlygų.
3 straipsnis
Kiekviena valstybė narė išduoda specialius žvejybos leidimus, remdamasi 1994 m. birželio 27 d. Tarybos reglamentu (EB) Nr. 1627/94, nustatančiu bendrąsias nuostatas dėl specialių žvejybos leidimų [6] laivams, plaukiojantiems su jos vėliava, kurie žvejoja kaip nurodyta priede.
4 straipsnis
1. Vėliausiai iki 1997 m. kovo 30 d. valstybės narės siunčia Komisijai informaciją apie 2 straipsnyje nurodytus vardinius laivų sąrašus.
2. Valstybės narės reguliariai praneša Komisijai apie bet kokius 1 dalyje nurodytos informacijos pasikeitimus.
3. Komisija persiunčia 1 ir 2 dalyje nurodytą informaciją kitoms valstybėms narėms.
5 straipsnis
Jei būtina, Komisija, remdamasi Reglamento (EEB) Nr. 3760/92 8 straipsnio 4 dalimi nustatyta tvarka, gali nustatyti žvejybinės pastangos mastą siekdama atsižvelgti, pirmiausia, į jo priede nurodytų žvejybos rūšių išteklių būklę.
6 straipsnis
1. Valstybės narės imasi priemonių siekdamos užtikrinti a posteriori žvejybos laivų, kurie plaukioja su jų vėliava ir žvejoja kaip nurodyta priede, kontrolę.
2. Iki 1997 m. gruodžio 31 d., remdamasi Komisijos pasiūlymu, Taryba vėliausiai iki 1997 m. birželio 30 d. priima sprendimą dėl 1993 m. spalio 12 d. Tarybos reglamento (EEB) Nr. 2847/93, nustatančio bendros žuvininkystės politikos kontrolės sistemą [7], pakeitimų, ypač dėl IIa antraštinės dalies dėl duomenų apie žvejybinę pastangą registravimo laivo žurnale, vardinių laivų sąrašų perdavimo Komisijai tvarkos, valstybių narių renkamų duomenų apie žvejybinę pastangą ir surinktų duomenų apie žvejybinę pastangą perdavimą Komisijai siekiant, kad būtų laikomasi šiame reglamente nurodytos žvejybinės pastangos valdymo tvarkos.
7 straipsnis
1. Šis reglamentas taikomas ilgesniems kaip 15 m tarp statmenų arba ilgesniems kaip 18 m bendrai laivams.
2. Laivų, nesiekiančių šios ribos, žvejybinė pastanga vertinama bendrai pagal kiekvieną žvejybos rūšį.
8 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1997 m. balandžio 24 d.